b"\n_START_ARTICLE_\nJoan de Luxemburg (pr\xc3\xadncep)\n_START_SECTION_\nEducaci\xc3\xb3\n_START_PARAGRAPH_\nEl pr\xc3\xadncep Joan fou educat a Luxemburg, Su\xc3\xafssa i Fran\xc3\xa7a, on obtingu\xc3\xa9 el batxillerat. Posteriorment es trasllad\xc3\xa0 a Anglaterra per estudiar un curs de llengua a la Bell School of Languages de Cambridge. _NEWLINE_El 1977 inici\xc3\xa0 el seu entrenament com a oficial militar a la Reial Acad\xc3\xa8mia Militar de Sandhurst, tamb\xc3\xa9 a Anglaterra, i com a membre del Champion Platoon, llicenciant-se l'agost de 1978. L'any seg\xc3\xbcent fou ascendit a capit\xc3\xa0 de l'Ex\xc3\xa8rcit de Luxemburg. Despr\xc3\xa9s d'acabar la seva educaci\xc3\xb3 universit\xc3\xa0ria a Ginebra, viatj\xc3\xa0 a Nova York per treballar com a analista financer per W.R. Grace, concretament al Departament de Finances, Planejament i An\xc3\xa0lisi del grup, reportant directament al president i director de la companyia, aleshores Peter Grace. El 1985 va tornar a Europa, on el 1986 va obtenir un MBA a la INSEAD, a Fontainebleau (Fran\xc3\xa7a).\n_START_SECTION_\nVida laboral\n_START_PARAGRAPH_\nEl pr\xc3\xadncep Joan treballa a la ind\xc3\xbastria de l'aigua, assent consultor del grup GDF-Suez, vicepresident executiu de la Suez Fondation i membre del consell de Degr\xc3\xa9mont, companyia subsidi\xc3\xa0ria de Suez Environnement. El pr\xc3\xadncep Joan tamb\xc3\xa9 ha estat president de la Cambra de Comer\xc3\xa7 Belgo-luxemburguesa a Fran\xc3\xa7a. El 2006 va comprar l'empresa sud-africana d'aigua subsidi\xc3\xa0ria de Suez Environnement WSSA (Water & Sanitation South Africa), creant la companyia Mea Aqua, amb l'objectiu de desenvolupar solucions d'aigua i energia a l'Orient mitj\xc3\xa0 i a l'\xc3\x80frica. Mea Aqua i les seves subsidi\xc3\xa0ries consten actualment d'una plantilla d'uns 2.500 empleats.  _NEWLINE_El pr\xc3\xadncep Joan tamb\xc3\xa9 \xc3\xa9s membre del consell del MIP, una escola de negoci amb seu a Par\xc3\xads, i membre del consell de diverses institucions financeres: Banque Degroof Luxembourg, EFG Bank i EFG International, Ecofin, etc."